Πολιτικές μεταρρυθμίσεις στη Συρία
οι ΗΠΑ συνεχίζουν τις πιέσεις στην κυβέρνηση Άσσαντ, δηλώνει η Χίλαρυ Κλίντον
Ο Πρόεδρος της Συρίας, Μπασάρ Αλ-Ασσάντ, εξέδωσε διάταγμα που επιτρέπει τον σχηματισμό πολιτικών κομμάτων. Το διάταγμα εκδόθηκε καθώς συνεχίζει να αυξάνεται ο αριθμός των νεκρών από τις επιχειρήσεις καταστολής των αντιφρονούντων απ’ τις συριακές δυνάμεις. Το κρατικό πρακτορείο ειδήσεων SANA αναφέρει ότι το προεδρικό διάταγμα δίνει στους πολίτες το δικαίωμα δημιουργίας και συμμετοχής σε πολιτικά κόμματα κάτω από ορισμένες προϋποθέσεις. Ανάμεσα στις προϋποθέσεις είναι ότι τα κόμματα πρέπει να σέβονται το σύνταγμα και το γράμμα του νόμου και να μην έχουν συσταθεί με βάση θρησκευτικές πεποιθήσεις και φυλετικές προτιμήσεις. Το διάταγμα αποτελεί σημαντική απόκληση από το πολιτικό σύστημα της Συρίας, όπου επί δεκαετίες υπάρχει μόνο ένα κόμμα, το κόμμα τους Μπάαθ της οικογένειας Ασσάντ. Αλλά ο αναλυτής Ναντχίμ Σεχαντάχ χαρακτήρισε το νέο μέτρο «πολιτικό ελιγμό» που έχει ως στόχο «να προκαλέσει σύγχυση στη διεθνή κοινότητα». Ο κ. Σεχαντάχ επεσήμανε ότι οι περισσότεροι Σύροι δεν πιστεύουν ότι το μέτρο αυτό θα τεθεί σε εφαρμογή. H Υπουργός Εξωτερικών των ΗΠΑ, Χίλαρυ Κλίντον, δήλωσε ότι ο κ. Άσαντ έχασε κάθε αξιοπιστία στη Συρία, προσθέτοντας ότι οι ΗΠΑ και οι σύμμαχοι τους εργάζονται σε στρατηγική προσέγγιση για από κοινή άσκηση πίεσης στην κυβέρνηση της Συρίας. Την Πέμπτη η κυβέρνηση Ομπάμα επέβαλε κυρώσεις κατά εξέχοντος Σύρου επιχειρηματία και μέλους της βουλής ο όποιος δήλωσε ότι ενεργεί εκ μέρους του Προέδρου Άσαντ. Το αμερικανικό Υπουργείο Οικονομικών αναφέρει ότι έθεσε το όνομα του Μωχαμάντ Χάμσο και της εταιρείας του Hamsho International Group στον κατάλογο προσώπων και οντοτήτων σε βάρος των οποίων έχουν επιβληθεί κυρώσεις, παγώνοντας όλα τα περιουσιακά του στοιχεία στις ΗΠΑ και απαγορεύοντας σε Αμερικανούς να συνάπτουν επιχειρηματικές συναλλαγές με την εταιρεία. Στο μεταξύ, ακτιβιστές αναφέρουν ότι πάνω από 130 άτομα σκοτώθηκαν στη Συρία τις τελευταίες 4 μέρες. Και επισημαίνουν ότι οι περισσότεροι θάνατοι σημειώθηκαν στη πόλη Χάμα, η οποία πολιορκείται από την Κυριακή από τις κυβερνητικές δυνάμεις.